Busselskabet har netop afskediget otte tjenestemænd. De får straks ret til en livslang pension, som udbetales af Aarhus Kommune. Den slags situationer har FOA Aarhus set før, og fagforbundet savner en diskussion af den samfundsøkonomiske logik.

Annonce

AARHUS: En aktuel fyringsrunde i Aarhus Sporveje efterlader skatteborgerne i Aarhus med en regning. Mandag 8. januar afskedigede busselskabet otte erfarne chauffører, der alle var ansat som tjenestemænd. Efter fyringerne har buschaufførerne ret til tjenestemandspension resten af livet. Pensionerne for de otte chauffører lander på i alt omkring en million kroner om året, og pengene udbetales af Aarhus Kommune. - Det er ikke første gang, at afskedigelser af tjenestemænd i Aarhus Sporveje tvinger Aarhus Kommune til at udbetale tjenestemandspensioner. Afskedigelserne af tjenestemændene har betydning for Aarhus Kommunes økonomi, og derfor bør rådmænd og byråd interessere sig for sagen. Det her er ikke bare en intern sag for Aarhus Sporveje, siger formand Bente Mikkelsen fra Teknik- og servicesektoren hos FOA Aarhus.

Tjenestemand En tjenestemand er en medarbejder, som er ansat i staten eller en kommune. Ansættelsesvilkåret er fastsat i Lov om tjenestemænd i staten og folkekirken, Tjenestemandsloven og tjenestemandsregulativ. Betegnelsen tjenestemand blev indført ved Tjenestemandsloven af 1919. Antallet af tjenestemænd har været faldende siden begyndelsen af 1990'erne, idet flere ledende administrative medarbejdere i det offentlige ansættes på andre vilkår, ligesom ansættelse af postbude, overlæger og folkeskolelærere på tjenestemandsvilkår stort set er ophørt. Staten begrænsede i 2000 adgangen til at foretage tjenestemandsansættelser. En tjenestemand er straks fra sin ansættelse berettiget til pension, hvis han eller hun afskediges ved invaliditet eller tilskadekomst under arbejdet. Efter 10 års ansættelse opnås ret til pension, også hvis vedkommende afskediges på grund sygdom, der ikke er invaliderende, alder eller en udefrakommende årsager som samarbejdsvanskeligheder. Pensionens størrelse er afhængig af tjenestemandens sidste lønniveau og af ansættelsestiden ved pensionering. Den maksimale pension svarer til 57 procent af den pensionsgivende del af lønnen. Der er også regler om ægtefællepension og pensionstillæg eller pension til børn under 21 år. Kilde: Den Store Danske, Gyldendal

Annonce

Fyring udløser tjenestemandspension

Før 2001 blev en del buschauffører i Aarhus Sporveje ansat af den daværende ejer, Aarhus Kommune, som tjenestemænd. I dag er der omkring 90 af dem tilbage, og de har særlige rettigheder i forbindelse med en fyring. Rettighederne betyder ikke mindst, at en fyring udløser tjenestemandspension. Den beregnes efter forskellige kriterier, hvor blandt andet længden af ansættelsen er afgørende. Tjenestemandspensionen har den særlige betydning, at den er livslang. Samtidig er den uafhængig af andre indtægter. Derfor kan en fyret tjenestemand finde et nyt job - og fortsat hæve pensionen.

Annonce

Kostbar fyring

Avisen har været i kontakt med en af de afskedigede buschauffører med tjenestemandspension. Manden er midt i 40'erne og ønsker at være anonym i avisen, idet der fortsat forhandles om de endelige betingelser for fratrædelsen. Men avisen kender den afskedigedes identitet. Efter afskeden med Aarhus Sporveje får manden 118.000 kroner om året i tjenestemandspension. Beløbet falder en anelse, når han som 68-årig rammer den officielle pensionsalder. Men der udbetales et beløb helt frem til den afskedigede chaufførs død. Alene frem til mandens pensionsalder som 68-årig udbetaler Aarhus Kommune ca. 2,8 millioner kroner i tjenestemandspension til ham. Og manden er altså kun en ud af otte fyrede. - Gennem årene har jeg set en del tjenestemænd få sparket hos Aarhus Sporveje. Det har givet mange bekymringer, som jeg ærligt talt var ved at føle som et pres. Derfor havde jeg ikke lyst til at kæmpe for noget som helst, da sporvejenes ledelse varslede en fyring. Jeg tænkte i stedet, at så kan de få lov til at betale mig et fast beløb mange år frem i tiden, forklarer chaufføren.

Annonce

Hård konkurrence